
Parlamentul României

Camera Deputaţilor                                                                                                                                                                                                                                  
	Comisia pentru apărare, ordine

publică şi siguranţă naţională

Nr.32/614/2009
	                                    Bucureşti, 05.04.2012 

                          Pl x. 645/2009


RAPORT 

asupra propunerii legislative privind structurile asociative ale cadrelor militare în rezervă provenite din Ministerul Apărării Naţionale
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond, în procedură obişnuită, cu propunerea legislativă privind structurile asociative ale cadrelor militare în rezervă provenite din Ministerul Apărării Naţionale, trimisă cu adresa nr. Pl.x. 645 din 15 decembrie 2009 şi înregistrată cu nr. 32/614 din 15.12.2009. 

Consiliul Legislativ, cu nr. 816/14.07.2009, a avizat favorabil propunerea legislativă, cu observaţii şi propuneri. 

Guvernul, cu nr. 2221/DPSG din 31.08.2009 a exprimat un punct de vedere negativ. 


Ulterior, la solicitarea Comisiei, Guvernul a mai formulat încă două puncte de vedere, transmise cu adresele nr. 1047/DPSG din 19.04.2010, respectiv nr. 1061/DPSG din 06.05.2011, prin care susţine adoptarea aceste iniţiative legislative sub rezerva însuşirii propunerilor şi observaţiilor formulate. 


Comisia pentru buget, finanţe şi bănci, cu nr. 22/682 din 11.02.2010 a avizat negativ această propunere legislativă.

Comisia juridică, de disciplină şi imunităţi, cu nr. Plx 645 din 02.002.2010 a avizat negativ iniţiativa legislativă.
Propunerea legislativă are ca obiect de reglementare înfiinţarea, organizarea şi funcţionarea structurilor asociative ale cadrelor militare în rezervă provenite din Ministerul Apărării, care ar urma să îşi desfăşoare activitatea în sfera de atribuţii şi responsabilităţi ale acestui minister.  

2. Propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

3. La dezbateri a participat, în conformitate cu prevederile art. 54 şi 55 din Regulamentul Camerei Deputaţilor, republicat, domnul secretar de stat Mihail Vasile-Ozunu, şeful Departamentului pentru relaţia cu Parlamentul, informare publică şi creşterea calităţii vieţii personalului din Ministerul Apărării. 
4. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
5. Senatul, în şedinţa din 25 noiembrie 2009, a respins această propunere legislativă. 
6.  La lucrările Comisiei din 3 aprilie 2012 au fost prezenţi 14 deputaţi din totalul de 22 de membri.


Propunerea legislativă a fost dezbătută în şedinţele Comisiei din 02.02.2010, 07.09.2010, respectiv 03.04.2012. 


În cadrul şedinţei Comisiei din data de 3 aprilie a.c., domnul deputat Niculae Mircovici, iniţiatorul acestei propuneri legislative, şi-a însuşit observaţiile şi propunerile formulate în punctul de vedere al Guvernului, spunând că le va susţine în Plenul Camerei Deputaţilor în cazul adoptării unui raport favorabil. 

În urma dezbaterilor, membrii Comisiei, cu majoritate de voturi (11 pentru, 2 împotrivă şi o abţinere), au hotărât respingerea acestei iniţiative legislative pe următoarele motive: 

- propunerea legislativă, atât în titlul cât şi în cuprinsul său, se referă doar la cadrele militare în rezervă, cu toate că majoritatea asociaţiilor care îşi desfăşoară activitatea în sfera de competenţă a MApN au în rândul lor şi cadre militare în retragere;

- stabilirea criteriilor pe bază cărora este declarată o structură asociativă ca fiind reprezentativă limitează drastic şi discriminatoriul numărul asociaţiilor care ar putea dobândi acest statut şi implicit, drepturile şi facilităţile pe care acesta le implică;

- stabilirea la nivel de lege a drepturilor şi obligaţiilor unor structuri asociative ar determina necesitatea modificării, de către fiecare organizaţie neguvernamentală, a propriului statut; 
- stabilirea unor drepturi şi obligaţii ale cadrelor militare şi rezervă, altele decât cele reglementate prin Legea nr. 80/1995 privind statutul cadrelor militare, ar crea un tratament diferenţiat şi discriminatoriu între cadrele militare în rezervă care sunt membre ale unor asociaţii şi cele care nu sunt; 

- cadrul general prin care este reglementară înfiinţarea, organizarea şi funcţionare asociaţiilor şi fundaţiilor este reprezentat de OG nr. 26/2000, iar adoptarea unui alt act normativ care se reglementeze activitatea unor asociaţii de un anumit profil ar crea un paralelism legislativ, atât în ceea ce priveşte dreptul la liberă asociere, dar şi referitor la dobândirea statutului de utilitate publică sau la sprijinul pe care instituţiile publice ar trebui să îl acorde unor astfel de asociaţii.  


Din aceste motive, propunem plenului Camerei Deputaţilor respingerea acestei iniţiative legislative. 
Preşedinte, 
Costică Canacheu

Şef serviciu, Daria Cotoc
